Ouers in hof ná baba weens wanvoeding sterf(Argieffoto: Unsplash) ŉ Ouerpaar het Dinsdag in die landdroshof in Klerksdorp, Noordwes, verskyn in verband met die dood van hul vier maande oue baba. Die kind is na bewering weens wanvoeding dood. Seun Joubert (44) en Isabelle Francis (35) staan tereg op aanklag van moord en oortreding van die Kinderwet. Die paar woon al die afgelope 15 jaar saam in Alabama, digby Klerksdorp. Hulle het twee seuns van twee en vyf jaar oud sowel as twee dogters van agt en 13 jaar oud. Volgens Henry Mamothame, woordvoerder van die Nasionale Vervolgingsgesag (NVG) in Noordwes, word daar beweer dat Francis in Mei vanjaar in hegtenis geneem is vir die aanranding van haar tweejarige seuntjie. Sy is later vrygelaat aangesien sy in daardie stadium besig was om haar baba te borsvoed. Die kind is op 24 April vanjaar gebore. “Die polisie het die voorval by Noordwes se departement van maatskaplike ontwikkeling aangemeld. Die ingryping van maatskaplike werkers het daartoe gelei dat die vier ouer kinders onder die sorg van hul ouma (Francis se ma) geplaas is,” bevestig Mamothame. “In September vanjaar is Francis weer in hegtenis geneem omdat sy haar 13-jarige dogter by haar ma se huis aangerand het. Sy het haar na bewering met gebalde vuiste geslaan en geskop voordat sy haar op die grond gegooi en daarna gestamp het. Sy het daarna haar ma aangerand.” Die polisie se ondersoeke na hierdie aanranding het gelei tot die ontdekking van die paar se vier maande oue baba wat op 13 Augustus vanjaar in die Klerksdorp-hospitaal dood is. Hierdie inligting is deur Leon Francis, Francis se oom, verklaar. Die ondersoeke het verder onthul dat Francis in Junie vanjaar glo haar twee seuns met geweld by haar ma teruggeneem het om by haar en Joubert te bly. Die oom beweer dat hy hierdie voorval by die aangewese maatskaplike werker aangemeld het, wat op sy beurt onderneem het om huisbesoeke by die beskuldigdes te doen. “ŉ Verslag wat van die maatskaplike werker ontvang is, dui daarop dat Leon Francis op 9 Augustus vanjaar – toe hy ŉ paar items kruideniersware na die huis van die beskuldigde geneem het – die tweejarige seuntjie in ŉ slegte toestand aangetref het. Hy het sere oor sy hele gesig gehad. “Hy is die volgende dag terug en het die vier maande oue baba alleen by die huis aangetref. Die baba het sonder ŉ kombers op die bed gelê. Hy beweer die baba het uitgeteer gelyk. Hy het toe sy vrou gevra om hom met die baba by te staan voordat hy haar saam huis toe geneem het.” Op 10 Augustus vanjaar het die maatskaplike werker en Leon se vrou die baba na die Klerksdorp-hospitaal geneem waar sy dadelik opgeneem is. Sy is drie dae later dood en die pediater wat die kind behandel het, het bevestig dat sy aan komplikasies weens wanvoeding dood is. “Die polisie se ondersoek duur voort en twee van die kinders sal deur forensiese maatskaplike werkers geassesseer word.” Francis is op 16 September en Joubert op 21 Oktober in hegtenis geneem. Die hof het hulle borgtog geweier en hulle sal in aanhouding bly tot en met die afhandeling van die verhoor. Adv. Riekie Kraus het die staat se voorneme om die saak na die hooggeregshof in Noordwes oor te dra geregistreer. ’n Klagskrif sal na die kantoor van die waarnemende direkteur van openbare vervolging in Noordwes gestuur word om die oorplasing te magtig. Die paar sal na verwagting weer op 17 Januarie 2022 in die hof verskyn.